Na osnovu člana 9 stav 1 Uredbe o načinu i postupku ostvarivanja saradnje organa državne uprave i nevladinih organizacija („Službeni list CG”, broj 7/12), a u vezi s Odlukom o uspostavljanju strukture za pregovore o pristupanju Crne Gore Evropskoj uniji (Službeni list CG, broj 9/12) i odlukama o obrazovanju radnih grupa za pripremu pregovora za pregovaračka poglavlja 23. Pravosuđe i temeljna prava i 24. Pravda, sloboda i bezbjednost, Ministarstvo evropskih poslova upućuje

**JAVNI POZIV**

**nevladinim organizacijama za predlaganje predstavnika/ce za člana/cu radne grupe za učešće u radnim grupama za pripremu pregovora o poglavljima 23. Temeljna prava i 24. Pravda, sloboda i bezbjednost.**

Na osnovu člana 15 stav 1Odluke o uspostavljanju strukture za pregovore o pristupanju Crne Gore Evropskoj uniji („Službeni list CG“, broj 9/12), Vlada Crne Gore je, na sjednici od 8. marta 2012, donijela odluke o obrazovanju radnih grupa za pripremu pregovora o pristupanju Crne Gore Evropskoj uniji za oblasti pravne tekovine Evropske unije koje se odnose na pregovaračka poglavlja 23. Pravosuđe i temeljna prava i 24. Pravda, sloboda i bezbjednost, kojima su za članove pomenutih grupa imenovani i predstavnici nevladinih organizacija. Vlada je, u skladu s izmijenjenim okolnostima, 10. aprila 2014. donijela Odluku o izmjeni Odluke o obrazovanju Radne grupe za pripremu pregovora o pristupanju Crne Gore Evropskoj uniji za oblast pravne tekovine Evropske unije koja se odnosi na pregovaračko poglavlje 23. Pravosuđe i temeljna prava, a 28. aprila 2016, Odluku o izmjeni Odluke o obrazovanju Radne grupe za pripremu pregovora o pristupanju Crne Gore Evropskoj uniji za oblast pravne tekovine Evropske unije koja se odnosi na pregovaračko poglavlje 24. Pravda, sloboda i bezbjednost.

Kako je u međuvremenu jedan broj predstavnika nevladinih organizacija u pomenutim grupama, napustio nevladine organizacije pa samim tim ne može zastupati njihove interese, a sa druge strane postoji interesovanje značajnog broja NVO-a da im se omogući učešće u tim grupama, ocijenjeno je da bi trebalo ponovo izmijeniti pomenute odluke, što bi bilo u skladu s otvorenom politikom Vlade Crne Gore o učešću civilnog društva u svim radnim grupama pregovaračke strukture.

Postupajući u skladu s navedenima, a na osnovu Uredbe o načinu i postupku ostvarivanja saradnje organa državne uprave i nevladinih organizacija, Ministarstvo poziva nevladine organizacije da predlože kandidate/kandidatkinje za izbor predstavnika/ce nevladinih organizacija u ovim radnim grupama.

**Za člana/icu radnih grupa jedna nevladina organizacija može da predloži samo jednog kandidata/kinju.**

**I Koje nevladine organizacije mogu predložiti kandidata/kandidatkinju:**

Nevladina organizacija može predložiti kandidata/kinju za člana/icu radnih grupa ako:

- je upisana u registar nevladinih organizacija prije objavljivanja Javnog poziva;

- u aktu o osnivanju i statutu ima utvrđene djelatnosti i ciljeve u oblastima koje su u vezi sa zadatkom radnih grupa:

-pravosuđe, antikorupcija, temeljna prava

-azil, migracije, vize, spoljne granice i šengenska pravna tekovina, suzbijanje organizovanog kriminala, suzbijanje zolupotrebe droga, suzbijanje trgovine ljudima, suzbijanje terorizma, pravosudna saradnja u građanskim i privrednim stvarima, pravosudna saradnja u krivičnim stvarima, policijska saradnja i carinska saradnja.

- je u prethodnoj godini realizovala najmanje jedan projekat ili aktivnost u vezi sa zadatkom Radne grupe;

- je predala poreskom organu prijavu za prethodnu fiskalnu godinu;

- više od polovine članova/ca organa upravljanja nevladine organizacije nijesu članovi/ce organa političkih partija, javni funkcioneri/ke, rukovodeća lica ili državni službenici/ce ili namještenici/ce.

**II Uslovi za kandidate/ kandidatkinje:**

Kandidat/kinja nevladine organizacije za člana/cu Radne grupe može biti lice koje:

- je crnogorski državljanin/ka, sa prebivalištem u Crnoj Gori;

- posjeduje iskustvo u vezi sa zadatkom Radne grupe;

- nije član/ica organa političke partije, javni funkcioner/ka, državni službenik/ca ili namještenik/ca.

**III Potrebna dokumentacija:**

Nevladina organizacija, dužna je da, uz prijedlog kandidata/kinje, dostavi:

- kopiju rješenja o upisu u registar nevladinih organizacija;

- kopije akata o osnivanju i statuta;

- pregled realizovanih projekata i aktivnosti u prethodnoj godini u vezi sa zadatkom Radne grupe;

- kopiju potvrde o podnešenoj poreskoj prijavi za prethodnu godinu;

- izjavu lica ovlašćenog za zastupanje i predstavljanje nevladine organizacije o tome da više od polovine članova/ca organa upravljanja nevladine organizacije nijesu članovi/ce organa političkih partija, javni funkcioneri/ke, rukovodeća lica ili državni službenici/ce ili namještenici/ce;

- fotokopiju lične karte ili drugog dokumenta na osnovu kojeg se utvrđuje identitet kandidata/kiinje za člana/cu radnog tijela;

- biografiju kandidata/kinje, sa podacima o iskustvu u vezi sa zadatkom Radne grupe;

- izjavu kandidata/kinje da nije član/ca organa političke partije, javni funkcioner/ka, rukovodeće lice ili državni službenik/ca, odnosno namještenik/ca;

- izjavu kandidata/kinje da prihvata kandidaturu za člana/icu radne grupe;

- kontakt podatke (telefon ili e-mail adresa) nevladine organizacije koja predlaže kandidata.

**IV Rok i način predaje dokumentacije:**

**Rok za predlaganje kandidata/kinje za člana/cu je 8 (osam) dana od dana objavljivanja Javnog poziva.**

Predlaganje kandidata/kinje za člana/icu Radne grupe, vrši se dostavljanjem prijedloga i potrebne dokumentacije lično, na arhivu Ministarstva evropskih poslova, ili putem pošte na adresu: Ministarstvo evropskih poslova, Stanka Dragojevića 2, Podgorica, s napomenom ,,Predlaganje kandidata/kandidatkinje za člana/članicu radnih grupa“.

Ministarstvo evropskih poslova će, u roku od tri dana od isteka roka za dostavljanje predloga kandidata/kandidatkinja na svojoj internet stranici objaviti listu kandidata/kandidatkinja koji su predloženi za članove/ice radnog tijela, sa nazivima nevladinih organizacija koje su ih predložile.

Prijedlog za članove/ice Radne grupe biće razmatran samo ako je dostavljen blagovremeno i uz svu potrebnu dokumentaciju.

Eventualna pitanja u vezi sa postupkom predlaganja kandidata/kandidatkinja za člana/icu radnih grupa, mogu se dostaviti elektronskim putem, na adresu: sandradjonovic13@gmail.com ili putem telefona 020 416 348 .